Proposta għal regolament tal-Kunsill li jadotta miżuri awtonomi u tranżizzjonali biex jinfetħu l-kwoti tariffarji tal-Komunità għall-importazzjoni taz-zalzett u ċerti prodotti tal-laħam li joriġinaw fl-Iżvizzera /* KUMM/2007/0567 finali - ACC 2007/0204 */





[pic] | KUMMISSJONI TAL-KOMUNITAJIET EWROPEJ | Brussel 4.10.2007 KUMM(2007) 567 finali 2007/0204 (ACC) Proposta għal REGOLAMENT TAL-KUNSILL li jadotta miżuri awtonomi u tranżizzjonali biex jinfetħu l-kwoti tariffarji tal-Komunità għall-importazzjoni taz-zalzett u ċerti prodotti tal-laħam li joriġinaw fl-Iżvizzera (preżentata mill-Kummissjoni) MEMORANDUM TA’ SPJEGAZZJONI Il-minuti miftiehma tat-2 ta' Mejju 2007 bejn is-servizzi tal-Kummissjoni u l-Amministrazzjoni Federali Żvizzera jipprevedu l-konsolidament tal-kummerċ preferenzjali bilaterali fiz-zalzett u ċerti prodotti tal-laħam fi ħdan il-Ftehim bejn il-Komunità Ewropea u l-Konfederazzjoni Żvizzera dwar il-kummerċ fi prodotti agrikoli[1]. Dan il-konsolidament se jissostitwixxi l-konċessjonijiet mogħtija mill-Iżvizzera li xi Stati Membri biss, bis-saħħa ta' ftehimiet antiki. Fl-istess waqt, kwantitajiet addizzjonali huma previsti għaż-żewġ Partijiet biex jittieħed kont taż-żieda fl-interess kummerċjali bilaterali ta' dawn il-prodotti, iżda fuq bażi asimetrika, b'konsiderazzjoni għall-valuri ogħla kummerċjali u konċessjonali tal-kwoti ta' importazzjoni fl-Iżvizzera. Il-konċessjonijiet kummerċjali bilaterali stipulati fl-Annessi 1 u 2 ta’ dan il-Ftehim għalhekk jeħtieġ li jiġu adattati. Madankollu, sakemm jintemmu l-proċeduri bilaterali għall-emendar tal-Ftehim, jeħtieġ li jkun hemm miżuri awtonomi u tranżizzjonali, sabiex jiġi żgurat li l-benefiċċju tal-kwota jkun disponibbli mill-1 ta' Jannar 2008. Għalhekk qed jiġi propost li l-Kunsill jadotta mingħajr dewmien il-miżuri awtonomi u tranżizzjonali mehmuża biex jinfetħu kwoti tariffarji Komunitarji ġodda għall-importazzjoni taz-zalzett u ċerti prodotti tal-laħam li joriġinaw fl-Iżvizzera. L-implikazzjonijiet għall-baġit: peress li l-importazzjoni se sseħħ b'dazju żero, huwa stmat li m'hemmx impatt fuq in-naħa tad-dħul ta' finanzi. 2007/0204 (ACC) Proposta għal REGOLAMENT TAL-KUNSILL li jadotta miżuri awtonomi u tranżizzjonali biex jinfetħu l-kwoti tariffarji tal-Komunità għall-importazzjoni taz-zalzett u ċerti prodotti tal-laħam li joriġinaw fl-Iżvizzera IL-KUNSILL TA’ L-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 133 tiegħu, Wara li kkunsidra l-proposta mill-Kummissjoni, Billi: (1) Il-Komunità u l-Iżvizzera jaqblu li l-konċessjonijiet kummerċjali fiz-zalzett u ċerti prodotti tal-laħam li ngħataw preċedentement mill-Iżvizzera li xi Stati Membri biss, bis-saħħa ta' ftehimiet bilaterali antiki bejn dawn l-Istati Membri u l-Iżvizzera, għandhom jiġu kkonsolidati fi ħdan il-qafas tal-Ftehim bejn il-Komunità Ewropea u l-Konfederazzjoni Żvizzera dwar il-kummerċ fil-prodotti agrikoli[2] (minn issa 'l quddiem jissemma bħala "il-Ftehim"), approvat bid-Deċiżjoni 2002/309/KE, Euratom tal-Kunsill, u tal-Kummissjoni[3] u li daħal fis-seħħ fl-1 ta' Ġunju 2002. Il-konsolidament ta' dawn il-konċessjonijiet se jseħħ flimkien ma' żieda ta' preferenzi fiz-zalzett u ċerti prodotti tal-laħam. Dan jinkludi l-ftuħ ta' kwoti tariffarji ġodda tal-Komunità għall-importazzjoni ta' prodotti differenti li jaqgħu taħt il-kodiċi NM ex 0210 1950, ex 0210 1981, ex 1601 00 u ex 1602 4919, li joriġinaw fl-Iżvizzera. (2) Il-proċeduri bilaterali għall-adattament tal-konċessjonijiet fl-Annessi 1 u 2 tal-Ftehim se jieħdu ż-żmien. Sabiex jiġi żgurat li l-benefiċċju tal-kwota jkun disponibbli sad-dħul fis-seħħ ta' l-adattament imsemmi, huwa xieraq li dawn il-kwoti tariffarji jinfetħu fuq bażi awtonoma u tranżizzjonali u li dawn il-kwoti tariffarji jinfetħu mill-1 ta' Jannar 2008 sal-31 ta' Diċembru 2009. Dan jiżgura biżżejjed żmien biex jiġu finalizzati ż-żewġ proċeduri bilaterli u l-miżuri ta' implimentazzjoni sussegwenti mill-Partijiet. (3) Regoli dettaljati għall-implimentazzjoni ta' dan ir-Regolament u, b'mod partikolari, id-dispożizzjonijiet meħtieġa għall-imaniġġar tal-kwoti għandhom ikunu adottati skond il-proċedura msemmija fl-Artikolu 24(2) tar-Regolament tal-Kunsill (KE) Nru 2759/75 tad-29 ta' Ottubru 1975 dwar l-organizzazzjoni tas-suq komuni fil-laħam tal-majjal[4]. (4) Sabiex ikunu eliġibbli għall-benefiċċju ta’ dawn il-kwoti tariffarji, il-prodotti għandhom joriġinaw mill-Iżvizzera b’mod konformi mar-regoli msemmija fl-Artikolu 4 tal-Ftehim, ADOTTA DAN IR-REGOLAMENT: Artikolu 1 1. Kwota tariffarja Komunitarja mingħajr dazju għal prodotti u volumi elenkati fl-Anness u li joriġinaw fl-Iżvizzera għandha tinfetaħ kull sena, fuq bażi awtonoma u tranżizzjonali, għall perjodu mill-1 ta’ Jannar sal-31 ta’ Diċembru, taħt in-numru ta' l-ordni 09.4180. Din għandha tinfetaħ mill-1 ta’ Jannar 2008 u għandha tasal fi tmiem fil-31 ta’ Diċembru 2009. 2. Ir-regoli ta’ oriġini applikabbli għall-prodotti msemmija fil-paragrafu 1 huma dawk imsemmija fl-Artikolu 4 tal-Ftehim. Artikolu 2 Ir-regoli dettaljati għall-implimentazzjoni ta' dan ir-Regolament għandhom jiġu adottati skond il-proċedura msemmija fl-Artikolu 24(2) tar-Regolament (KE) Nru 2759/75. Artikolu 3 Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu fil- Ġurnal Uffiċjali ta' l-Unjoni Ewropea . Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, Għall-Kunsill Il-President ANNESS Kodiċi ĊN | Deskrizzjoni ta' l-oġġetti | Dazju applikabbli | Kwantità f'tunnellati (piż nett tal-prodott) | ex 0210 19 50 | Perżut, f'taħlita ta' ilma bil-melħ, bla għadam, magħluq f'bużżieqa jew musrana artifiċjali | 0 | 1 900 | ex 0210 19 81 | Biċċa mingħajr għadam, f'soluzzjoni tal-melħ u ffumigata | ex 1601 00 | Zalzett u prodotti simili, ta' laħam, fdal tal-laħam jew demm; preparazzjonijiet ta' l-ikel ibbażati fuq dawn il-prodotti: ta' annimali ta' l-intestaturi 0101-0104, għajr għall-ħanżir salvaġġ | ex 0210 19 81 ex 1602 49 19 | l-għonq tal-majjal, f'taħlita ta' ilma bil-melħ u mnixxef fl-arja, sħiħ, f'biċċiet jew imqatta’ rqiq. | [1] ĠU L 114, 30.4.2002, p. 132. [2] ĠU L 114, 30.4.2002, p. 132. Il-Ftehim kif emendat l-aħħar bid-Deċiżjoni 1/2007 tal-Kumitat Konġunt dwar l-Agrikoltura (ĠU L 173, 3.7.2007, p. 31). [3] ĠU L 114, 30.4.2002, p. 1. [4] ĠU L 282, 1.11.1975, p. 1. Ir-Regolament kif emendat l-aħħar mir-Regolament (KE) Nru 1913/2005 (ĠU L 307, 25.11.2005, p. 2).